ANC, EFF wil hof nader oor mosie teen Solly | Maroela Media
ANC-raadslede het Donderdag uit die Tshwane-raadsaal gestap en onderneem om by die EFF in 'n hofaansoek aan te sluit om speaker Rachel Mathebe te dwing om 'n mosie van wantroue in beleërde burgemeester Solly Msimanga toe te laat.
Mathebe het aangekondig die mosie, wat deur die ANC-leier in die stadsraad, Mapiti Matsena, gebring is, bly op die agenda.
Lede van die EFF het vroeër ontstoke die raadsaal verlaat en gedreig om die hof te nader nadat Mathebe dié party se mosie van wantroue teen Msimanga van die hand gewys het. Maroela Media het vroeër berig die mosie van wantroue deur die EFF voldoen nie aan die reëls nie.
Msimanga, 'n lid van die Demokratiese Alliansie, word deur die EFF en die ANC beskuldig dat hy nie optree teen korrupsie en wanadministrasie nie.
Streeksleier van die EFF in Tshwane, Benjamin Disoloane, het gesê hul mosie het "aan alles voldoen". "Ons het selfs [die speaker] se kantoor genader sodat ons nie vandag moet ervaar wat jy nou sê nie."
Disoloane het gesê as die speaker nie haar besluit terugtrek nie, sal die opposisieparty die hof nader. "Die gemeenskap van Tshwane moet weet dat dit wat met [Athol] Trollip gebeur het, ook hier gaan gebeur. Ons gaan nie opgee nie. Ons gaan bly baklei en seker maak dat Solly Msimanga nie die burgemeester van hierdie stad is nie."
Trollip, DA-burgemeester van Nelson Mandelabaai, is vroeër vandeesweek onverwags uit sy kantoor geskop en vervang deur die UDM se Mongameli Bobani.
ANC EFF Solly Msimanga Tshwane
Ongeletterd weet nie eers hoe om die mosie reg te gedoen het nie. Go Speaker jy het hulle mooi op hulle plek gesit – vir nou….
Hulle vergiftig mens se siel. Solly gaan nerens heen nie. Beste wat ons nog gehad het.
Deesdae word alle besluite in ons howe geneem, veral as dit by politiek kom! En dit is die belastingbetaler wat daarvoor betaal! Nog 'n vorm van staatskaping, so onder ons neuse…
En steeds glo mense dat hulleby die stembus sal kan wen.
Hulle gaan hulle sin kry op die een of ander manier, al moet hulle ook die stad afbrand.
Ek se dit weer, demokrasie werk net in n homogene samelewing en ons is dit nie!
' n Kennis vertel my dat hulle as PE inwoners bankvas gestaan het om 'n gematigde regering te kry. Hy vertel ook hoe Trollip drasties teen korrupsie opgetree het.